John Bauer

For privatskolen med samme navn, se John Bauergymnaset.

John Bauer (født 4. juni 1882 i Jönköping i Småland, død 20. november 1918 på Vättern) var en svensk kunstner, maler og illustratør. Hans poetiske og vakre illustrasjoner til svenske eventyr har gitt ham rollen som folkekjær klassiker i Sverige, der han har preget den nasjonale eventyrtradisjonen på samme måte som trolltegneren Theodor Kittelsen i Norge.

 Liv og arbeid 
John Bauer studerte først ved Kungliga Konsthögskolan i Stockholm, seinere i Italia og Tyskland. 

I 1907 begynte utgivelsene av Bland tomtar och troll med John Bauer som illustratør. Dette er en populær samling av gamle og nyskrevne eventyr som fortsatt kommer med nye utgaver hver jul. Bauers dekorative tusjtegninger, akvareller og guasjmalerier av tusser og troll, nisser, alver, prinser og prinsesser, og ikke minst hans stemningsfulle skildringer av svenske skoger, ga ham snart status som landets mest anerkjente og innflytelsesrike eventyrtegner. 

Bauer utførte også veggmalerier, blant annet freskomaleriet «Den helige Martin och tiggaren» i Odd Fellows' lokaler i Nyköping. Han er representert på Nationalmuseum i Stockholm, Göteborgs konstmuseum og Malmö museer.

John Bauer døde bare 36 år gammel. Han druknet sammen med kona, kunstneren Ester Ellqvist (1880–1918), og sønnen Putte da dampskipet «Per Brahe» forliste på Vättern i november 1918.
 Illustrasoner (utvalg) 

 Annet 

I forbindelse med Bauers 100-årsdag i 1982 utgav det svenske Postverket en serie frimerker med bildene hans og i 1997 en serie med motiver hentet fra Bland tomtar och troll.

John Bauer fikk en kjede med friskoler oppkalt etter seg, de såkalte John Bauer-gymnasene. John Bauer-gruppen har hatt privatskoler både i Sverige og Norge. De norske skolene opphørte i 2008 etter økonomiske problemer, der skolen i Oslo ble stengt og skolen i Bergen ble solgt. Skolene i Sverige ble i 2013 lagt ut for salg. Bakgrunnen for avviklingen i Sverige var dalende interesse fra søkere.e24.no (31. mai 2013): Omstridte privatskoler selges , hentet 3. juni 2013

 Referanser 

 Eksterne lenker 

 John Bauers Museum, Jönköping 
 Malerier av John Bauer hos Projekt Runeberg
 John Bauergymnasenes hjemmeside

Kategori:Svenske malere
Kategori:Svenske illustratører
Kategori:Personer fra Jönköping